**Төн утырып, шагыйрь шигырь язды...**

(М.Җәлилне искә алу уңаеннан әдәби кичә)

**Максатлар:**

1. М.Җәлилнең тормыш юлы, иҗаты турында алган белемнәрне ныгыту.
2. Муса Җәлилнең шәхси сыйфатлары аша шагыйрьгә, аның иҗатына һәм әдәбиятка мәхәббәт тәрбияләү.
3. Шигырьләрне аңлый белергә, төп идея-тематикасын билгеләргә өйрәтү.

**Җиһазлау:**

* Шагыйрьнең тормыш юлы һәм иҗаты буенча ясалган презентация.
* Китапларыннан ясалган күргәзмә.

**Катнашалар:** 5 –8 нче сыйныф укучылары.

*Аудиоязмада “Бөек шагыйрь – Муса Җәлил” җыры яңгырый.*

**1нче алып баручы (а.б.):** Хәерле көн, хөрмәтле укытучылар, укучылар, килгән кунаклар! Һәр елны 15нче февральдә татар халкының герой шагыйре, талантлы, батыр йөрәкле улы – Муса Җәлилне искә алу кичәсен үткәрү традициягә кереп китте. 26нчы апрельдән тыш, 15нче февральне дә “Шигърият бәйрәме” дип атарга мөмкин. **2нче алып баручы:** Бүгенге кичәбез гади түгел, ул үзенчәлекле булачак. Бүген Муса Җәлил һәм аның якыннары безне шагыйрьнең тормыш юлы, аның турында истәлекләр белән таныштырыр.

*“Сагыну” җыры. Сәхнәгә Муса Җәлил чыга.*

**Муса:** Мин 1906нчы елның 15нче февралендә Оренбург губернасының Мостафа авылында дөньяга килгәнмен. Гаиләдә мин – алтынчы бала. Әти-әниебезнең беренче 4 баласы кечкенәдән үк үлгәннәр. Беренче исән калган бала – Ибраһим абыем. Абый һәм сеңелләрем белән якыннанрак танышыгыз. **Ибраһим**: Мин Ибраһим Җәлилов, Мусаның абыйсы. Муса миннән 4 яшькә кечерәк. Аның кечкенә чагын искә төшереп, шуны әйтә алам: ул әбиебезнең иң яраткан оныгы иде. Әбекәй аңа, яратып, “посыкаем”, ягъни “песекәем” дип эндәшә иде. **Зәйнәп**: Ә мин Мусаның Зәйнәп исемле сеңлесе. Мусаның авылыбыз табигатен бик яратуын беләм. Аның авылның төрле яктан күренешен акварель белән ясаган альбомы бар иде. Шулай ук аның 6 яше тулганчы ук мәдрәсәгә йөри башлавын да әни сөйләгәннәрдән хәтерлим. Ул, Ибраһим абыйга ияреп, мәдрәсәгә барган. Бик елаган. Шуннан укытучы Габдулла хәлфә “Йөрсен, үзе туйгач ташлар әле”, - дип, мәктәпкә йөрергә рөхсәт биргән. Ләкин Муса абый мәдрәсәне ташламаган. Соңрак, Оренбургка күченгәч, андагы “Хөсәения” мәдрәсәсендә укыды ул. **Хәдичә**: Мин Хәдичә булам, Мусаның тагын бер сеңлесе. Муса абый һәрчак оста итеп сөйли торган 1 вакыйга бар иде. 1915нче елда булган ул. Оренбургта торганда, безгә 1 кардәшебез кунакка килгән. Чәйләр эчеп, сөйләшеп утырганнан соң, ул кайтырга җыена. Галошын кигәндә, кунак кеше галошының зур булуын әйтә. Башына берәр нәрсә кыстырмасаң, пычракта төшеп калырга мөмкин, ди. Әти аны-моны уйлап тормаган, тәрәзә төбендәге дәфтәрдән бер битне ертып алган да кунакка биргән. Ә ул кәгазьдә Муса абыйның шундый зур өмет белән язылган шигыре булган... Кунак шул шигырьне, йомарлап, галош башына тыккан. Шулай итеп, кунак китә, аның галошында шигырь дә китә. Бу хәлне белгәч, Муса абый бик кайгыра. Аны әни генә, киләчәктә тагын язарсың әле, дип юата, тынычландыра. Һәм шулай булып та чыга... 13 яшендә аның беренче шигыре “Кызыл йолдыз” газетасында басылып чыга. *Сәхнәгә өстәл һәм урындык куела. Өстәл артында кызылармеец киемендә редактор Шәриф Камал утыра. Күзлек кигән. Алдында иске формадагы телефон, газета-журналлар.* **Редактор:** (*телефонга*) “Кызыл йолдыз”ның алдагы санына көн кадагына суга торган берничә материал кирәк: хезмәт кешеләрнең большевикларга мәхәббәте турында тасвирлама, моннан кала китапханә эше... Башка әйберләр бар. *Бүлмәгә ике малай – кечкенә Муса һәм аның иптәше керә. Редактор трубканы куя.* **Редактор:** Әйдәгез, балалар, нинди хәбәр алып килдегез?**Малай:** Безгә редактор абый кирәк иде.**Редактор:** Редактор абыегыз мин булам.**Муса:** Безгә редактор Шәриф Камал абый кирәк.**Редактор:** Әйе, әйе... Редактор Шәриф Камал абыегыз мин булам. Я, нинди хәбәр алып килдегез**.****Муса:** Без хәбәр алып килмәдек.**Редактор:** Ә нәрсә алып килдегез? (*Малайлар дәшмиләр*.) Редакциягә мәкалә белән киләләр, күрәм, сездә дә бер-бер хәбәрме, мәкаләме бар!**Муса:** ( *иптәшенә* ). Син әйт.**Малай:** Үзең әйт, син язгансың бит.**Муса:** Без декламация алып килдек, абый. **Редактор:** Кая, кәгазьгә яздыгызмы? Укып карыйк. **Муса:** ( *күлмәк изүеннән дүрткә бөкләнгән кәгазь алып бирә* ). Менә. **Редактор**: ( *кәгазьне карап).* Шигырь, димәк. Ярый, әйдә, укып күрсәтегез инде. Кайсыгыз язды соң аны? **Муса:** Мин яздым. **Редактор:** Исемең ничек? **Муса:** Муса Җәлилов. **Редактор:** Ә нигә шигырьнең астына “ Кечкенә Җәлил ” дип куйдың? **Муса:** Шагыйрьләрчә булсын дидем. **Редактор:** Сиңа ничә яшь соң , Кечкенә Җәлил? **Муса:** Унөч. **Редактор:** (*елмаеп*). Яхшы, әйдә, укы, Кечкенә Җәлил. Шигырең шагыйрьләрчәме икән? *Муса, илһамланып, күтәренке рух белән үзенең “Бәхет” шигырен укый. Редактор Мусаның кулыннан кәгазьне ала.*

**Редактор:** Шигырең әйбәт, Кечкенә Җәлил. Аны хис белән, ихлас күңелдән язгансың. Әгәр киләчәктә укысаң, тырышып эшләсәң, яңа тормыш өчен көрәшсәң – син Зур Җәлил дә булырсың. Безнең ышанычны акла. Ә бу шигыреңне газетада бастырып чыгарырбыз. **Муса:** Рәхмәт, абый!

*Малайлар чыгып йөгерәләр*.

*Сәхнәгә Муса Җәлил чыга*.

**Муса**: 1927нче елда Мәскәүгә килдем һәм берничә елга анда эшкә калдым. Мәскәү дәүләт университетында уку белән бергә иҗтимагый мәсьәләләр белән шөгыльләндем. Беренче татар совет балалар журналларын («Кечкенә иптәшләр» һәм «Октябрь баласы») оештыруда катнаштым һәм 1932нче елның ахырына кадәр шул журналларның җаваплы редакторы булып эшләдем. **Әминә:** Мин Мусаның тормыш иптәше, Әминә Җәлилова булам. Муса спортны бик яратты. Кышын көннәр буе чаңгыда шуа иде ул. Шуңа сирәк авырды. Ләкин авырса, иркәләнеп ятарга яратты. Өйдәге бар кеше аның янында йөгереп кенә йөрде. Җиләк кайнатмасы белән чәй эчә торган иде. **Муса:** Сугыш башлангач та, армиягә алындым. 1942нче елның җәендә Волхов фронтында барган каты сугышлар вакытында безнең гаскәри часть чолганышта кала, мин, каты яраланып, дошман кулына төштем, лагерьга озатылдым. **3нче а.б.:** Җәлил белән кем генә очрашмасын, аның эчкерсез, әдәпле, сабыр холыклы, кешегә ягымлы булуын әйтәләр. Немец төрмәсендә Җәлил белән бергә утырган Бельгия антифашисты Андре Тиммерманс, Казанга килгәч: “Үзен җәзалаячакларын белсә дә, ул бик тыныч кеше иде,” - ди. Алай гына да түгел, үлем көтеп утырганда юмористик шигырьләр дә язарлык көч таба ул үзендә! **4нче а.б.:** 1944нче елның 25нче августында җәлилчеләрне соңгы юлга – палач балтасы астына алып баралар. Конвоирларның котын алып, төрмә камераларында газап чигүче тоткыннарның күңелендә яшәүгә өмет уятып, үлем аша үлемсезлеккә илтүче 114 адымны (камерадан гильотинога кадәр шул чаклы адым) җырлап үткән, башлары киселгәндә дә Газраилнең күзенә туры карап, елмаеп үлгән чын каһарманнар бит алар! "Татарлар елмаеп, батырларча үлделәр", - ди патер Юрытко. **1нче а.б.:** М.Җәлил истәлегенә багышланган кичәне “Җырларым” җырыннан башка гына үткәреп җибәрү дөрес булмас иде. Шагыйрьнең исемен, иҗади мирасының чынлыгын, хыянәтчел булмавын аклаган шигырьләренең берсе – ул. М.Мәһдиевнең “Кеше китә – җыры кала”, - дигән сүзләрен, һичшиксез, М.Җәлил һәм аның әдәби мирасына карата да хаклы рәвештә кулланырга мөмкин. *“Җырларым” җыры.* **2нче а.б.:** Кичәбез ахырына якынлашты. Газап-михнәтләр чигеп, туган иленнән читтә тоткынлыкта булганда да кешелеклелеген җуймаган, татарның горур, куркусыз бөек шагыйре Муса Җәлилнең шундый да самими, шаян, эчкерсез шигырьләр язуы, әлбәттә, үзе бер Җиңү! Шушы иҗат җимешләре аның рухы ныклыгын, яшәүгә өмете барлыгын, якты киләчәккә, бәхетле тормышка ышанычын дәлилли. Үзе үлсә дә, шигырьләре, җырлары калды. Алар – үлемсез!

Горур, батыр, кыю булып Килә ул күз алдына. Беркайчан да баш имәгән, Тугры калган халкына. Яшә, Җәлил, мәңге яшә Халкымның күңелендә. Сиңа карап сокланалар Яшьтәшләрем бүген дә! *(Алисә Локманова)*